**การศึกษาสภาพปัจจุบัน สภาพที่พึงประสงค์ และความต้องการจำเป็นของจัดประสบการณ์**

**การเรียนรู้ของครูปฐมวัย** **สังกัดสำนักงานเขตพื้นที่การศึกษาประถมศึกษาร้อยแก่นสารสินธุ์**

**Study of current situation, desirable situation, and need for early childhood teachers for enhancing learning experience management of early childhood teachers, under jurisdiction of Roi Kaen Sarasin Primary Education Area Office.**

นางสาววรรณกร บาลี1

รศ.ดร.วัลลภา อารีรัตน์ 2

รศ.ดร.เสาวนี สิริสุขศิลป์3

บทคัดย่อ

การวิจัยนี้มีวัตถุประสงค์เพื่อ 1) ศึกษาสภาพปัจจุบัน สภาพที่พึงประสงค์ ของการจัดประสบการณ์การเรียนรู้ของครูปฐมวัย สังกัดสำนักงานเขตพื้นที่การศึกษาประถมศึกษาร้อยแก่นสารสินธุ์ 2) ศึกษาความต้องการจำเป็นของการจัดประสบการณ์การเรียนรู้ของครูปฐมวัย สังกัดสำนักงานเขตพื้นที่การศึกษาประถมศึกษาร้อยแก่นสารสินธุ์ ประชากร ได้แก่ โรงเรียนประถมศึกษา จำนวน 2,358 โรงเรียน กำหนดขนาดกลุ่มตัวอย่างโดยใช้ตารางสำเร็จรูปของ Taro Yamane ได้กลุ่มตัวอย่างจำนวน 350 โรงเรียน เครื่องมือที่ใช้คือแบบสอบถามเป็นแบบมาตราส่วนประมาณค่า (Rating Scale) ได้ค่าความเชื่อมั่นของแบบสอบถามทั้งฉบับ เท่ากับ 0.967 โดยมีการดำเนินการวิจัยดังนี้ ศึกษาสภาพปัจจุบัน สภาพที่พึงประสงค์ และความต้องการจำเป็นของการจัดประสบการณ์การเรียนรู้ของครูปฐมวัย สังกัดสำนักงานเขตพื้นที่การศึกษาประถมศึกษาร้อยแก่นสารสินธุ์

ผลการวิจัยพบว่า สภาพปัจจุบันการจัดประสบการณ์การเรียนรู้ของครูปฐมวัยในภาพรวม อยู่ในระดับมาก โดยด้านที่มีค่าเฉลี่ยสูงสุดได้แก่ การบริหารจัดการหลักสูตร และด้านที่มีค่าเฉลี่ยต่ำสุด ได้แก่ การจัดประสบการณ์การเรียนรู้ สภาพที่พึงประสงค์การจัดประสบการณ์การเรียนรู้ของครูปฐมวัย ในภาพรวม อยู่ในระดับมากที่สุด โดยด้านที่มีค่าเฉลี่ยสูงสุดได้แก่ การจัดประสบการณ์การเรียนรู้ และด้านที่มีค่าเฉลี่ยต่ำสุด ได้แก่ การประสานความร่วมมือกับผู้ปกครองและชุมชน และการประเมินความต้องการจำเป็น การจัดประสบการณ์การเรียนรู้ของครูปฐมวัย สังกัดสำนักงานเขตพื้นที่การศึกษาประถมศึกษาร้อยแก่นสารสินธุ์ พบว่า ค่าดัชนีความต้องการจำเป็นสูงสุดได้แก่ การจัดประสบการณ์การเรียนรู้ ส่วนด้านที่มีค่าดัชนีความต้องการจำเป็นต่ำสุดได้แก่ การบริหารจัดการหลักสูตร

คำสำคัญ สภาพปัจจุบัน สภาพที่พึงประสงค์ ความต้องการจำเป็น การจัดประสบการณ์การเรียนรู้ ครูปฐมวัย

**ABSTRACT**

The objectives of this thesis were: 1) to study the current situation, desirable situation for early childhood teachers’ learning experience management. 2) to study need for early childhood teachers’ learning experience management. for enhancing learning experience management of early childhood teachers, under jurisdiction of Roi Kaen Sarasin Primary Education Area Office. The population were 2,358 Primary Schools. The sample size was determined by using Taro Yamane’s Table. The samples were 350 schools. The research instrument was Rating Scale. The reliability from total issue of Questionnaire was = 0.967. There were 4 Phases of this study. The First Phase, current situation, desirable situation, and need for early childhood teachers’ learning experience management, were studied

The research findings found that:

The overall current situation in teachers’ learning experience management, was in “High” level. The component with highest level of current situation was curriculum administration and management. On the contrary, the component with lowest level of current situation was learning experience management. The overall desirable situation of early childhood teachers’ learning experience management, was in “the Highest” level. The component with highest level of desirable situation was learning experience management. On the contrary, the component with lowest level of desirable situation was collaboration with students’ parents and community. In addition, the evaluation of need for learning experience management of early childhood teachers, under jurisdiction of Roi Kaen Sarasin Primary Education Area Office, found that the highest level of need index was learning experience management. On the contrary, the component with lowest level of need index was curriculum administration and management.

Keywords : current situation, desirable situation, need for early childhood teachers, learning experience

management, early childhood teachers

1นักศึกษาปริญญาเอก สาขาวิชาการบริหารการศึกษา มหาวิทยาลัยขอนแก่น,Doctoral Student in Educational Administration Program,, Faculty of Education, Khon Kaen University

2รองศาสตราจารย์ สาขาวิชาการบริหารการศึกษา คณะศึกษาศาสตร์มหาวิทยาลัยขอนแก่น, Lecturer, Educational Administration Program, Faculty of Education, Khon Kaen University

3รองศาสตราจารย์ สาขาวิชาการบริหารการศึกษา คณะศึกษาศาสตร์มหาวิทยาลัยขอนแก่น, Lecturer, Educational Administration Program, Faculty of Education, Khon Kaen University

บทนำ

การศึกษาระดับปฐมวัยถือเป็นรากฐานสำคัญของการปลูกฝังและเสริมสร้างพัฒนาการทุกด้านของเด็กที่ผู้มีส่วนเกี่ยวข้องทุกฝ่ายต้องตระหนักและให้ความสำคัญกระทรวงศึกษาธิการได้กำหนดนโยบายและแนวปฏิบัติในการจัดการศึกษาและการเรียนรู้สำหรับเด็กปฐมวัย เพื่อให้สถานศึกษาและครูมีแนวปฏิบัติพื้นฐานนำไปใช้วางแนวทางในการขับเคลื่อนการจัดการศึกษาและการเรียนรู้สำหรับเด็กปฐมวัยอย่างเหมาะสมและสอดคล้องตามยุทธศาสตร์ชาติและแผนปฏิรูปประเทศด้านการศึกษา การพัฒนาคุณภาพเด็กในช่วงปฐมวัยโดยให้ยึดหลักการสำคัญ คือ การพัฒนาเด็กแบบองค์รวม (Holistic Development) ให้เด็กมีพัฒนา 4 ด้าน ประกอบด้วย ร่างกาย อารมณ์-จิตใจ สังคม และสติปัญญา อย่างสมวัยรวมทั้งพัฒนาด้านตัวตน (Self Development) พัฒนาทักษะสมอง (Executive Function: EF) ให้มากขึ้น เพื่อให้เด็กรู้สึกมีคุณค่า มีความเชื่อมั่น และภูมิใจในตนเอง และเป็นเด็กที่คิดเป็น มีเหตุมีผล และรู้จักกำกับตนเอง (กระทรวงศึกษาธิการ,2560)

ปัจจุบันพบปัญหาสำคัญของการศึกษาปฐมวัย คือ ภาวะถดถอยทางพัฒนาการและการเรียนรู้ของเด็กปฐมวัย (Learning Loss) ซึ่งเกิดจากผลกระทบของสถานการณ์การแพร่ระบาดของโรคติดเชื้อไวรัสโคโรนา 2019 (โควิด–19) ส่งผลให้เด็กปฐมวัยคิดแก้ปัญหาการทำงานและการเล่นของตนเองไม่ได้ ทำงานที่ได้รับมอบหมายไม่สำเร็จ พัฒนาการด้านร่างกายล่าช้า ทำกิจกรรมที่พัฒนาความคิดสร้างสรรค์และจินตนาการน้อย ใช้ภาษาสื่อสารไม่เหมาะสมตามวัย ขาดการปฏิสัมพันธ์กับบุคคลอื่นที่ไม่ใช่ครอบครัว ปรับตัวเข้ากับเพื่อนและครูไม่ได้ ปฏิบัติกิจวัตรประจำวันไม่เหมาะสม ส่งผลให้เด็กปฐมวัยมีพัฒนาการทั้ง 4 ด้านไม่สมวัยตามเป้าหมายของหลักสูตรการศึกษาปฐมวัย พุทธศักราช2560 ที่กำหนด (สำนักงานคณะกรรมการการศึกษาขั้นพื้นฐาน กระทรวงศึกษาธิการ 2565) นอกจากนี้ยังพบปัญหาครูผู้สอน คือ ครูมีภาระงานเพิ่มมากขึ้นในการจัดการเรียนรู้และการดูแลผู้เรียน ครูมีความเสี่ยงในการปฏิบัติงานในสถานการณ์โรคระบาด ครูมีความวิตกกังวลเกี่ยวกับการจัดการเรียนรู้ในรูปแบบใหม่และกังวลว่าผลการเรียนของผู้เรียนจะตกต่ำลง ครูขาดขวัญกำลังใจในการจัดการเรียนรู้และการปฏิบัติงาน ซึ่งส่งผลให้คุณภาพการจัดการเรียนรู้ของครูลดลงเมื่อเทียบกับสถานการณ์ปกติ(สำนักงานเลขาธิการสภาการศึกษา กระทรวงศึกษาธิการ,2565) นอกจากนี้ผลการประเมินความสามารถด้านการอ่านออกของผู้เรียน (Reading Test : RT) ในระดับชั้นประถมศึกษาปีที่ 1 ตามนโยบายเร่งด่วนที่กำหนดให้ผู้เรียนที่จบการศึกษาชั้นประถมศึกษาปีที่ 1 ต้องอ่านออก เขียนได้ และมีระบบการประเมินผู้เรียนที่เป็นรูปธรรม1 (สำนักงานคณะกรรมการการศึกษาขั้นพื้นฐาน, 2563) ทำให้ครูต้องสอนเร่ง เขียนอ่านให้กับเด็ก ส่งผลให้ครูเกิดความเครียดวิตกกังวลและถูกกดดันเพื่อเตรียมความพร้อมให้เด็กก่อนที่จะเข้าเรียนในระดับชั้นประถมศึกษาปีที่ 1

สำนักงานเขตพื้นที่การศึกษาประถมศึกษา

ร้อยแก่นสารสินธุ์ ประกอบด้วยสำนักงานเขตพื้นที่

การศึกษาประถมศึกษาร้อยเอ็ด ขอนแก่น มหาสารคาม และกาฬสินธุ์ มีสถานศึกษาที่เปิดการจัดการศึกษาระดับปฐมวัย ในสังกัดจำนวน จำนวน 5,193 โรงเรียน มีผลการประเมินพัฒนาการนักเรียนที่จบหลักสูตรการศึกษาปฐมวัย พุทธศักราช 2560 ปีการศึกษา 2563 ด้านร่างกายและด้านสติปัญญา มีค่าเฉลี่ยต่ำกว่าทุกปีที่ผ่านมา เนื่องจากเกิดสถานการณ์การแพร่ระบาดของโรคติดเชื้อไวรัสโคโรนา2019 (COVID-19) ส่งผลให้การจัดประสบการณ์การเรียนรู้ระดับปฐมวัย ไม่เป็นไปตามเป้าหมายที่หลักสูตรการศึกษาปฐมวัย พุทธศักราช 2560 กำหนด (รายงานผลการประเมินพัฒนาการนักเรียนที่จบหลักสูตรการศึกษาปฐมวัย พุทธศักราช 2560 ปีการศึกษา 2563)  ด้วยเหตุนี้ครูปฐมวัยจึงจำเป็นต้องได้รับการส่งเสริมให้มีคุณภาพด้านการจัดประสบการณ์การเรียนรู้ เพื่อให้ครูมีความรู้ ความเข้าใจที่ถูกต้องเกี่ยวกับการจัดประสบการณ์เรียนรู้และสามารถจัดประสบการณ์การเรียนรู้ในสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ได้อย่างเหมาะสม ผู้วิจัยในฐานะเป็นศึกษานิเทศก์ผู้รับผิดชอบการจัดการศึกษาปฐมวัย จึงมีความสนใจที่จะศึกษาการพัฒนารูปการนิเทศแบบร่วมมือเพื่อส่งเสริมการจัดประสบการณ์การเรียนรู้ของครูปฐมวัยสังกัดสำนักงานเขตพื้นที่การศึกษาประถมศึกษาร้อยแก่นสารสินธุ์ เพื่อส่งเสริมการจัดประสบการณ์การเรียนรู้ของครูปฐมวัยให้มีประสิทธิภาพ ส่งผลให้เด็กปฐมวัยได้รับการพัฒนาให้มีประสิทธิภาพตามเป้าหมายการศึกษาที่กำหนดและมีผลการประเมินพัฒนาการที่สูงขึ้นต่อไป

วัตถุประสงค์ของการวิจัย

1) เพื่อศึกษาสภาพปัจจุบัน สภาพที่พึงประสงค์ ของการจัดประสบการณ์การเรียนรู้ของครูปฐมวัย สังกัดสำนักงานเขตพื้นที่การศึกษาประถมศึกษาร้อยแก่นสารสินธุ์

2) เพื่อศึกษาความต้องการจำเป็นของการจัดประสบการณ์การเรียนรู้ของครูปฐมวัย สังกัดสำนักงานเขตพื้นที่การศึกษาประถมศึกษาร้อยแก่นสารสินธุ์

วิธีดำเนินการวิจัย

การศึกษาสภาพปัจจุบัน สภาพที่พึงประสงค์ และความต้องการจำเป็นของการจัดประสบการณ์การเรียนรู้ของครูปฐมวัย สังกัดสำนักงานเขตพื้นที่การศึกษาประถมศึกษาร้อยแก่นสารสินธุ์

กลุ่มผู้ให้ข้อมูล

ได้แก่ ผู้อำนวยการโรงเรียน หรือรองผู้อำนวยการโรงเรียน หรือครูที่ได้รับมอบหมายให้ปฏิบัติหน้าที่แทนผู้อำนวยการโรงเรียน จำนวนโรงเรียนละ 1 ฉบับ รวม 350 ฉบับ และครูผู้สอนระดับปฐมวัย จำนวน 1 ฉบับ รวม 350 ฉบับรวมทั้งสิ้น 700 ฉบับ

เครื่องมือที่ใช้ในการเก็บรวบรวมข้อมูล

ได้แก่ แบบสอบถามที่ใช้ศึกษาสภาพปัจจุบัน สภาพที่พึงประสงค์ และความต้องการจำเป็นของการจัดประสบการณ์การเรียนรู้ของครูปฐมวัย

ผลการวิจัย

ตารางที่ 1 สภาพปัจจุบัน สภาพที่พึงประสงค์และลำดับความต้องการจำเป็นของการจัดประสบการณ์การเรียนรู้ของครูปฐมวัย สังกัดสำนักงานเขตพื้นที่การศึกษาประถมศึกษาร้อยแก่นสารสินธุ์ ในภาพรวม

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| การจัดประสบการณ์การเรียนรู้ของครูปฐมวัย | สภาพปัจจุบัน | | | สภาพที่พึงประสงค์ | | | PNI Modified | ลำดับความต้องการจำเป็น |
|  | S.D. | แปลความ |  | S.D. | แปลความ |
| 1.การบริหารจัดการหลักสูตร | 3.49 | 0.54 | มาก | 4.62 | 0.50 | มากที่สุด | 0.323 | 5 |
| 2. การจัดประสบการณ์  การเรียนรู้ | 3.41 | 0.51 | ปานกลาง | 4.67 | 0.49 | มากที่สุด | 0.369 | 1 |
| 3.การประเมินพัฒนาการ | 3.48 | 0.50 | มาก | 4.63 | 0.48 | มากที่สุด | 0.330 | 4 |
| 4.การประสานความร่วมมือกับผู้ปกครองและชุมชน | 3.42 | 0.50 | มาก | 4.60 | 0.49 | มากที่สุด | 0.345 | 2 |
| 5.การส่งเสริมสื่อและแหล่งเรียนรู้ | 3.45 | 0.51 | มาก | 4.63 | 0.51 | มากที่สุด | 0.342 | 3 |
| รวม | 3.45 | 0.51 | มาก | 4.63 | 0.49 | มากที่สุด |  |  |

จากตารางที่ 1 สภาพปัจจุบันการจัดประสบการณ์การเรียนรู้ของครูปฐมวัยในภาพรวม อยู่ในระดับมาก โดยด้านที่มีค่าเฉลี่ยสูงสุดได้แก่ การบริหารจัดการหลักสูตร และด้านที่มีค่าเฉลี่ยต่ำสุด ได้แก่ การจัดประสบการณ์การเรียนรู้ สภาพที่พึงประสงค์การจัดประสบการณ์การเรียนรู้ของครูปฐมวัย ในภาพรวม อยู่ในระดับมากที่สุด โดยด้านที่มีค่าเฉลี่ยสูงสุดได้แก่ การจัดประสบการณ์การเรียนรู้ และด้านที่มีค่าเฉลี่ยต่ำสุด ได้แก่ การประสานความร่วมมือกับผู้ปกครองและชุมชน และการประเมินความต้องการจำเป็นการจัดประสบการณ์การเรียนรู้ของครูปฐมวัย สังกัดสำนักงานเขตพื้นที่การศึกษาประถมศึกษาร้อยแก่นสารสินธุ์ พบว่า ค่าดัชนีความต้องการจำเป็นสูงสุดได้แก่ การจัดประสบการณ์การเรียนรู้ ส่วนด้านที่มีค่าดัชนีความต้องการจำเป็นต่ำสุดได้แก่ การบริหารจัดการหลักสูตร

อภิปรายผล

1) ผลการศึกษาสภาพปัจจุบัน ภาพรวมของการจัดประสบการณ์การเรียนรู้ของครูปฐมวัย อยู่ในระดับมาก โดยองค์ประกอบด้านที่มีสภาพปัจจุบันสูงสุด ได้แก่ ด้านการบริหารจัดการหลักสูตร ทั้งนี้เนื่องจากกระทรวงศึกษาธิการ มีนโยบายส่งเสริมการจัดการศึกษาในระดับปฐมวัย โดยเร่งการพัฒนาหลักสูตรสถานศึกษาปฐมวัย ซึ่งผู้บริหารและครูประชุมร่วมกันเพื่อกำหนดมาตรฐานด้านการเรียนรู้คุณลักษณะที่พึงประสงค์ในศตวรรษที่ 21 สำหรับเด็กปฐมวัย และองค์ประกอบด้านที่มีสภาพปัจจุบันอยู่ในระดับต่ำสุด ได้แก่ ด้านการจัดประสบการณ์การเรียนรู้ ทั้งนี้เนื่องจากผลกระทบของสถานการณ์การแพร่ระบาดของโรคติดเชื้อไวรัสโคโรนา 2019 (โควิด–19) ครูมีภาระงานเพิ่มมากขึ้นในการจัดการเรียนรู้และการดูแลผู้เรียน ครูมีความเสี่ยงในการปฏิบัติงานในสถานการณ์โรคระบาด ครูมีความวิตกกังวลเกี่ยวกับการจัดการเรียนรู้ในรูปแบบใหม่และกังวลว่าผลการเรียนของผู้เรียนจะตกต่ำลง ครูขาดขวัญกำลังใจในการจัดการเรียนรู้และการปฏิบัติงาน ซึ่งส่งผลให้คุณภาพการจัดการเรียนรู้ของครูลดลงเมื่อเทียบกับสถานการณ์ปกติ

2) ผลการศึกษาสภาพที่พึงประสงค์ ภาพรวมของการจัดประสบการณ์การเรียนรู้ของครูปฐมวัย สังกัดสำนักงานเขตพื้นที่การศึกษาประถมศึกษาร้อยแก่นสารสินธุ์ พบว่า สภาพที่พึงประสงค์ทุกด้านอยู่ในระดับมากที่สุด โดยองค์ประกอบด้านที่มีสภาพที่พึงประสงค์สูงสุด ได้แก่ ด้านการจัดประสบการณ์การเรียนรู้ ทั้งนี้เนื่องจากครูไม่สามารถจัดประสบการณ์การเรียนรู้บูรณาการนวัตกรรมที่เน้นเด็กเป็นสำคัญผ่านการลงมือปฏิบัติได้ เพราะเด็กเรียนที่บ้านไม่ได้มาเรียนที่โรงเรียนอันเนื่องมาจากสถานการณ์การแพร่ระบาดของโรคติดเชื้อไวรัสโคโรนา 2019 (โควิด–19) ทำให้ครูมีภาระงานเพิ่มมากขึ้นในการจัดการเรียนรู้และการดูแลผู้เรียน ครูมีความเสี่ยงในการปฏิบัติงานในสถานการณ์โรคระบาด ครูมีความวิตกกังวลเกี่ยวกับการจัดการเรียนรู้ในรูปแบบใหม่และกังวลว่าผลการเรียนของผู้เรียนจะตกต่ำลง ครูขาดขวัญกำลังใจในการจัดการเรียนรู้และการปฏิบัติงาน ซึ่งส่งผลให้คุณภาพการจัดการเรียนรู้ของครูลดลงเมื่อเทียบกับสถานการณ์ปกติ ส่งผลให้เด็กปฐมวัยเกิดภาวะถดถอยทางพัฒนาการและการเรียนรู้ (Learning Loss) (สำนักงานเลขาธิการสภาการศึกษา กระทรวงศึกษาธิการ,2565) และองค์ประกอบด้านที่มีสภาพที่พึงประสงค์ต่ำสุด ได้แก่ การประสานความร่วมมือกับผู้ปกครองและชุมชน ทั้งนี้เนื่องจากผู้บริหาร ครู ผู้ปกครองและชุมชนร่วมมือจัดตั้งเครือข่ายสำหรับติดต่อสื่อสารและรายงานการดำเนินงานของโรงเรียนให้ผู้ปกครองและชุมชนทราบ เช่น สมาคมผู้ปกครอง เครือข่ายผู้ปกครองระดับห้องเรียน สอดคล้องกับ กิติชัย วงศ์ศิลปกุล (2563) กล่าวว่า ความร่วมมือจากผู้ปกครองและชุมชน มีความสำคัญอย่างยิ่ง การพัฒนาการจัดประสบการณ์การเรียนรู้ในรูปแบบใดก็ตาม ถ้าไม่ได้รับความร่วมมือและการยอมรับจากผู้ปกครองและชุมชนแล้ว ย่อมไม่สามารถดำเนินการให้บรรลุตามวัตถุประสงค์ได้

3) ผลการประเมินความต้องการจำเป็นของการจัดประสบการณ์การเรียนรู้ของครูปฐมวัย สังกัดสำนักงานเขตพื้นที่การศึกษาประถมศึกษาร้อยแก่นสารสินธุ์ พบว่า ค่าดัชนีความต้องการจำเป็นสูงสุด ได้แก่ องค์ประกอบด้านการจัดประสบการณ์การเรียนรู้ ทั้งนี้เนื่องจากผลกระทบของสถานการณ์การแพร่ระบาดของโรคติดเชื้อไวรัสโคโรนา 2019 (โควิด–19) ครูไม่สามารถจัดประสบการณ์การเรียนรู้บูรณาการนวัตกรรมที่เน้นเด็กเป็นสำคัญผ่านการลงมือปฏิบัติ เพราะเด็กเรียนที่บ้านไม่ได้มาเรียนที่โรงเรียนส่งผลให้เด็กปฐมวัยเกิดภาวะถดถอยทางพัฒนาการและการเรียนรู้ (Learning Loss ) (สำนักงานเลขาธิการสภาการศึกษา กระทรวงศึกษาธิการ,2565) นอกจากนี้ผลการประเมินความสามารถด้านการอ่านออกของผู้เรียน (Reading Test : RT) ในระดับชั้นประถมศึกษาปีที่ 1 ตามนโยบายเร่งด่วนที่กำหนดให้ผู้เรียนที่จบการศึกษาชั้นประถมศึกษาปีที่ 1 ต้องอ่านออก เขียนได้ และมีระบบการประเมินผู้เรียนที่เป็นรูปธรรม1 (สำนักงานคณะกรรมการการศึกษาขั้นพื้นฐาน, 2558) ทำให้ครูเกิดความเครียดวิตกกังวลและถูกกดดันให้สอนเร่ง เขียนอ่านให้กับเด็ก เพื่อเตรียมความพร้อมให้เด็กก่อนที่จะเข้าเรียนในระดับชั้นประถมศึกษาปีที่ 1 ทำให้การจัดประสบการณ์การเรียนรู้ไม่เป็นไปตามเป้าหมายที่หลักสูตรการศึกษาปฐมวัยจะต้องจัดในรูปแบบบูรณาการผ่านการเล่น สอดคล้องกับกิติชัย วงศ์ศิลปกุล (2563) กล่าวว่า การจัดประสบการณ์การเรียนรู้จะต้องจัดให้สอดคล้องกับพัฒนาการและอายุของเด็กเพราะเด็กแต่ละมีความแตกต่างกัน ครูมีส่วนสำคัญในการออกแบบแผนการจัดประสบการณ์ ผู้บริหารสถานศึกษา จำเป็นต้องสอดส่อง ติดตาม และให้คำแนะนำกับครูในการออกแบบการจัดประสบการณ์การเรียนรู้นั้นจำเป็นต้องบูรณาการให้สอดคล้องกับพัฒนาการทั้ง 4 ด้านของเด็กปฐมวัย ดังนั้นครูจำเป็นต้องออกแบบหน่วยเรียน/เนื้อหาให้สอดคล้องกับสิ่งแวดล้อมที่เด็กพบเห็นหรือสภาพบริบทของสังคมและวัฒนธรรมที่เด็กคุ้นเคยเพื่อให้เด็กสามารถเกิดความเข้าใจได้ง่าย จัดหาและผลิตสื่อประกอบการจัดประสบการณ์การเรียนรู้ที่ส่งเสริมพัฒนาการทั้ง 4 ด้านของเด็กปฐมวัยได้เหมาะสมและมีความหลากหลาย สถานศึกษา หน่วยงานต้นสังกัดอาจให้การสนับสนุนในการจัดหาสื่อการเรียนรู้มาเพื่อส่งเสริมพัฒนาการของเด็กปฐมวัยโดยครูควรเป็นผู้คัดเลือกสื่อการเรียนรู้ที่เหมาะสมกับการออกแบบการจัดประสบการณ์การเรียนรู้ที่ได้ออกแบบขึ้นมีความเข้าใจและมีทักษะในการชื้อสื่อประกอบการจัดประสบการณ์การเรียนรู้โดยไม่จำเป็นต้องเป็นสื่อการเรียนรู้ที่ซื้อมาหรือเป็นสื่อการเรียนรู้ที่ผลิตขึ้นเองแต่เพียงใช้ให้เหมาะสมกับการจัดประสบการณ์ในนั้น ๆจัดทำผลพัฒนาการของเด็กเพื่อส่งต่อในระดับการศึกษาที่สูงขึ้นมีความเข้าใจเด็กเป็นรายบุคคล เพื่อที่จะสามารถประเมินพัฒนาการของเด็กได้ตามสภาพจริง ประเมินด้วยวิธีการที่หลากหลาย เพื่อให้ได้ผลที่ถูกต้องส่งต่อเพื่อพัฒนาเด็กในระดับที่สูงขึ้น

ข้อเสนอแนะ

1.ข้อเสนอแนะในการนำผลวิจัยไปใช้

โรงเรียนในสังกัดสำนักงานเขตพื้นที่การศึกษาประถมศึกษาร้อยแก่นสารสินธุ์ สามารถนำรูปแบบการนิเทศแบบร่วมมือเพื่อส่งเสริมการจัดประสบการณ์การเรียนรู้ของครูปฐมวัย สังกัดสำนักงานเขตพื้นที่การศึกษาประถมศึกษาร้อยแก่นสารสินธุ์ ไปประยุกต์ใช้ในการนิเทศการจัดประสบการณ์การเรียนรู้ของครูปฐมวัยเพื่อพัฒนาคุณภาพเด็กปฐมวัยให้มีคุณภาพสูงขึ้นต่อไป

2.ข้อเสนอแนะเพื่อการวิจัยครั้งต่อไป

ผลจากการการศึกษาสภาพปัจจุบัน สภาพที่พึงประสงค์ในการจัดประสบการณ์การเรียนรู้ของครูปฐมวัย สังกัดสำนักงานเขตพื้นที่การศึกษาประถมศึกษาร้อยแก่นสารสินธุ์ ด้านที่มีความต้องการจำเป็นในการพัฒนาสูงที่สุดได้แก่ การจัดประสบการณ์การเรียนรู้ ซึ่งผลการวิจัยจะเป็นข้อมูลที่สำคัญสำหรับการวิจัยต่อยอดเพื่อพัฒนาการศึกษาระดับปฐมวัยโดยใช้เครือข่ายความร่วมมือ

เอกสารอ้างอิง

กิติชัย วงศ์ศิลปกุล (2563).**การบริหารการจัดประสบการณ์การเรียนรู้ตามหลักสูตรการศึกษาปฐมวัย พ.ศ.2560 ของโรงเรียนสังกัดกรุงเทพมหานคร.**ภาควิชาการบริหารการศึกษา บัณฑิตวิทยาลัย มหาวิทยาลัยศิลปากร

กรมวิชาการ กระทรวงศึกษาธิการ. (2560).คู่มือ**หลักสูตรการศึกษาปฐมวัยพุทธศักราช 2560 สำหรับเด็กอายุ 3-6 ปี** : โรงพิมพ์ชุมนุมสหกรณ์การเกษตรแห่งประเทศไทย จํากัด,กรุงเทพฯ,4-11

สํานักงานเลขาธิการสภาการศึกษา กระทรวงศึกษาธิการ. (2565). **มาตรการฟื้นฟูภาวะถดถอยทางการเรียนรู้** : กลุ่มพัฒนานโยบายด้านการเรียนรู้ สำนักมาตรฐานการศึกษาและพัฒนาการเรียนรู้, บริษัท เอส. บี. เค. กำรพิมพ์ จำกัด, กรุงเทพฯ, 5-6

สำนักงานคณะกรรมการการศึกษา

ขั้นพื้นฐาน.(2563).**การประเมินความสามารถด้านการอ่านของนักเรียนชั้นประถมศึกษาปีที่ 1**.ชุมนุมสหกรณ์การเกษตรแห่งประเทศไทย,กรุงเทพฯ,1-3

สำนักงานคณะกรรมการการศึกษา

ขั้นพื้นฐาน.(2565).**รายงานผลการประเมินพัฒนาการนักเรียนที่จบหลักสูตรการศึกษาปฐมวัย พุทธศักราช 2560 ปีการศึกษา 2563.**สำนักวิชาการและมาตรฐานการศึกษา สำนักงานคณะกรรมการการศึกษาขั้นพื้นฐาน กระทรวงศึกษาธิการ,กรุงเทพฯ,105

Taro Yamane (1973 ).Statistics: An Introductory Analysis.3rdEd.New York.Harper and Row Publications.